ישראל זיו

ישראל ברוך זיו (נולד ב-6 ביולי 1957) הוא מנהל ואיש צבא ישראלי. מכהן כמנכ"ל חברת "גלובל גרופ" העוסקת בייעוץ ביטחוני לאימונים צבאיים ובניהול פרויקטים אזרחיים. שירת כאלוף בצה"ל ושימש כמפקד אוגדת עזה וראש אגף המבצעים בין השנים 2003–2005. ישראל זיו נולד בשם ישראל זילברשטיין, בשכונת נחלת אחים שבירושלים בשנת 1957, גדל והתחנך בשכונת קטמון. בשנת 1975 התגייס לצה"ל במסגרת גרעין נח"ל לקיבוץ סופה, והתנדב לצנחנים לגדוד הנח"ל המוצנח (שבאותם ימים כונה "גדוד 50"). עבר מסלול הכשרה כלוחם וקורס מ"כים חי"ר. לאחר קורס קצינים שירת כמד"כ ונטל חלק במבצע ליטני כחלק מצוות של קצינים, שם עבר את טבילת האש שלו. שימש בתפקידי מ"מ, סמ"פ ומפקד פלוגה בגדוד הנח"ל המוצנח. בשנת 1981 מונה למפקד סיירת צנחנים. ב-19 ביולי אותה שנה, בעת מספר ימי קרב ארטילרי בין אש"ף לצה"ל, שבהם הופגזו יישובי הצפון, פיקד זיו על כוח הסיירת במבצע צלצל, פשיטה שביצעו הצנחנים, בפיקוד יורם יאיר, מדרום למזרעת אל-מצילה, כחמישה קילומטרים מדרום-מזרח לשפך הזהרני שבלבנון. הכוח הוטס במסוקי "יסעור" לקרבת היעד, ופשט על מפקדת מחבלים מארגון החזית העממית לשחרור פלסטין - המפקדה הכללית של אחמד ג'יבריל. בקרב על היעד נהרגו חמישה מחבלים. לכוח הפושט, בפיקוד יאיר, היו שבעה פצועים והרוג, קצין האג"ם החטיבתי יוסי טהר. לאחר שהמשימה בוצעה במלואה והיעד הושמד, חולצו זיו ואנשיו במסוקים מן השטח תחת אש כבדה. המסוק שבו שהה ספג פגיעות רבות, אך המשיך לטוס עד שטח ישראל, ושם נחת נחיתת אונס. טייס המסוק, בועז פלג, קיבל צל"ש על אומץ ליבו. בהמשך פיקד זיו על כוח אבטחה מהסיירת במבצע "בת שיר", במהלכו נשלח צוות בוחנים מחיל האוויר לסודאן לבחון את התאמת מנחת למטוסי תובלה, כחלק ממבצע אחים. זיו שימש כמפקד סיירת צנחנים גם במלחמת לבנון הראשונה. עם פרוץ המלחמה, ביוני 1982, ביצעה חטיבת הצנחנים, בפיקודו של יורם יאיר, נחיתה מן הים בשפך נהר אל-אוואלי והובילה את אוגדות צה"ל עד מבואות ביירות. זיו ואנשיו לחמו כחלק מ"כוח עוגן", גדוד הסיור של הצנחנים, שאיגד תחתיו לראשונה את היחידות החטיבתיות, הסיירת הפלנ"ט והפלחה"ן של החטיבה וכן פלגה מפלוגת הרפואה החטיבתית. הגדוד, בפיקוד דורון אלמוג, הוביל את החטיבה, כמשמר קדמי, בהצלחה רבה מהנחיתה בשפך נהר האוואלי ועד ביירות. זיו הוביל את הסיירת במסע רגלי קשה בציר ההררי לאורך הרי השוף, לאורך שבעים קילומטרים, שהיה רצוף קרבות והיתקלויות עם מחבלי אש"ף, במשימות תצפית וסיור ושימשו ככוח החוד החטיבתי. באחת ההיתקלויות מצפון לדאמור הובילו זיו ואלמוג את לוחמי הסיירת בקרב, הרגו עשרה מחבלים ולקחו בשבי עשרה נוספים. לאחר מכן, בעת שאזל מלאי המים והמזון לכוח הסיירת, קבע זיו כי למרות מצוקת המים אין למנוע מים מן השבויים. במהלך התנועה לכפר קבר שמון, נתקלו זיו ואנשיו במחצבה ובה שלושים פיליפינים הכלואים בה בתנאי עבדות. זיו פקד על חייליו לשחרר את הפיליפינים ואף דאג, תוך איום על הקבלן שהעסיק אותם, ולאחר מכן באמצעות מגעים עם שגרירות הפיליפינים בישראל, לשיבת הפועלים לארצם. לאחר מכן בג'מהור, בסמוך לכביש ביירות–דמשק לחם זיו בראש סיירת צנחנים בקרב קשה. לוחמיו, שהיו נתונים תחת אש חזקה, סירבו לקום ולחתור למגע. זיו הסתער על האויב ואיתו שני לוחמים, מה שהניע את שאר לוחמי הסיירת לעשות כמותו. לאחר המלחמה שימש זיו כעוזר נספח צה"ל בארצות הברית, האלוף אורי שמחוני. ב-1986 מונה למפקד גדוד הנח"ל המוצנח. בפעילות חודרת אל תוך לבנון עליה פיקד זיו, נהרג מאש כוחותינו אחד מלוחמי הגדוד, אידור רבינוביץ'. הכוח בפיקוד זיו תוחקר על ידי הרמטכ"ל, דן שומרון. זיו פעל לשיקום הרוח והמורל בגדוד והוביל את לוחמיו במבצע רוח קיץ, מבצע חטיבתי של הצנחנים, נגד תשתיות מחבלים במשולש הכפרים יאטר-כפרא-צדיקין שבדרום לבנון. על הפעולה פיקד מח"ט הצנחנים, שאול מופז. במהלך המבצע הרגו זיו וחייליו כעשרה מחבלים מארגון אמל. באוגוסט 1991 מונה למפקד עוצבת שועלי מרום, חטיבת צנחנים במילואים, ובמקביל למפקד החטיבה הצפונית ברצועת עזה ושירת בתפקיד עד מאי 1993. ב-1993 מונה למפקד חטיבת הצנחנים. במהלך כהונתו כמפקד החטיבה אירע הפיגוע בצומת בית ליד, בו נרצחו עשרים ואחד חיילים, רבים מהם חיילי החטיבה, ואזרח אחד. תקופת פיקודו על החטיבה התאפיינה בשורת תרגילים ואימונים חטיבתיים קשים ואינטנסיביים במיוחד, וכן ברצף מבצעים מוצלחים שביצעו היחידות החטיבתיות ובהן הסיירת החטיבתית, בפיקוד יוסי בכר, נגד מחבלי החזבאללה, בהם חיסלו הצנחנים עשרים ואחד מחבלים. בשנים 1997 עד 1999 פיקד על עוצבת סיני, אוגדת מילואים משוריינת בפיקוד הדרום ובמקביל פיקד על קורס מפקדי פלוגות ומפקדי גדודים ועל מדור תורת חי"ר צנחנים. בשנת 1998 היה יושב ראש ועדה שהוקמה בעקבות פיצוץ מטען צד ליד מוצב תל קבעה. ב-1999 מונה לקצין חיל רגלים וצנחנים ראשי, ובמשך שנה וחצי מיולי 2001 ועד ינואר 2003 היה מפקד אוגדת עזה ופיקד עליה במבצעים נגד הטרור הפלסטיני באינתיפאדה השנייה. בשנת 2003 הועלה לדרגת אלוף ומונה לראש אגף המבצעים במטכ"ל. בתפקידו זה היה זיו מעורב בין היתר בתכנונו ובביצועו של מבצע גשם ראשון ומבצע קטיף כלניות. כראש אגף מבצעים היה זיו אחראי להוראות פתיחה באש של צה"ל. בתקופתו אלו אסרו על ירי טילים על בתים שבהם התבצרו מחבלים מחשש לפגיעה באזרחים, וחייבו פשיטות של חיילים על הבתים שהביאו לנפגעים. הוריו של מורן ורדי, לוחם שייטת 13 שנהרג בהיתקלות עם מחבלים בשכם, טענו כי אמר להם שהסיבה שבגללה לא ירו על הבית בו הסתתר המחבל, היא ש"אזרחי האויב לא פחות חשובים מחיילי צה"ל". זיו היה ממתכנני ביצוע תוכנית ההתנתקות. על המשימה זיו אמר שהייתה הקשה ביותר שעבר בצבא, שהוא אינו גאה בה ושתכליתה הפוליטית והמדינית לא הייתה ברורה לו. לאחר ביצוע ההתנתקות, ומשהתחדש ירי הקסאמים על שדרות, הזהיר זיו שישראל תהפוך את בית חאנון לשטח מפורז אם לא ייפסק ירי הרקטות. הוא גם העריך שלטווח הארוך הביטחון של הישראלים ישתפר בעקבות ההתנתקות. ב-2 באוקטובר 2005 הוחלף כראש אגף המבצעים על ידי האלוף גדי איזנקוט, ויצא לתקופת לימודים. במלחמת לבנון השנייה ייעץ למפקד אוגדת הגליל, גל הירש. לאחריה השתחרר מצה"ל. בשנת 2006 הקים זיו את חברת גלובל CST‏ (Global CST), המספקת ייעוץ ביטחוני ואימונים צבאיים לכוחות ביטחון במדינות באמריקה הלטינית ובאפריקה. החברה מספקת גם ייעוץ אסטרטגי במדינות באמריקה הלטינית ובאפריקה. בנוסף, החברה מספקת ניהול פרויקטים בעלי אופי אזרחי ברחבי העולם [דרוש מקור]. החברה סיפקה שירותי ייעוץ וניהול לקידום מאזן אסטרטגי חיובי ויציבות לאומית בקרב מדינות רבות סביב פיתוח תשתיות ומתמקדת בפיתוח פתרונות לתחום החקלאות, טיהור ואספקת מים, תחבורה וערים חכמות. בין השאר, לקחה החברה חלק בקידום פרויקטים חקלאיים בדרום סודן, בהקמת מפעל מים באפריקה ובניית ותפעול מסילות רכבת באמריקה הלטינית. על פי פרסומים, החברה אימנה את צבא קולומביה ואת צבא גאורגיה וחתמה על חוזים לאימון יחידות לוחמה בטרור בטוגו, בגינאה, בגבון ובניגריה. החברה העניקה ייעוץ תדמיתי לנשיא דרום סודאן, סאלווה קיר מאיארדיט בעקבות הריגתם של 300 איש ביולי 2016. ב-2011 הממשל האמריקני הטיל סנקציות על מדינות ששיתפו פעולה עם זיו, בגין אינטרסים כלכליים וביטחוניים. בנוסף פורסם שמשרדי הביטחון והחוץ הישראלים הטילו קנס על זיו, לאחר שלמרות האיסור שהטילו, הוא חתם על חוזה לאספקת נשק והקמת משמר מיוחד למען הנשיא מוסה דדיס קמרה, שהיה קצין שב-2008 תפס את השלטון בגינאה בכוח. בדצמבר 2018 משרד האוצר האמריקאי הטיל סנקציות על זיו בשל טענות כי חברת גלובל CST מכרה לממשלת דרום סודאן נשק בשווי של 150 מיליון דולר ובמקביל סייעה למורדים בממשלה להתקיף שדות נפט. בעקבות זאת סגר בנק לאומי את החשבונות של זיו, של רעייתו, ושל חברות בבעלותו. בפברואר 2020 הודיע משרד האוצר האמריקאי על הסרה של כלל העיצומים כלפי זיו לאחר שלא נמצאו ראיות מספיקות לתמיכה בטענות. זיו הופיע בתקשורת כפרשן לענייני ביטחון והעימות בין ישראל והפלסטינים. הוא טען שיש לחזק את הרשות הפלסטינית כדי להחליש את חמאס, התנגד להרחבת ההתנחלויות והזהיר מכך שייווצר רוב ערבי בארץ ישראל. במאי 2018 אמר "צריך להתייחס לחמאס כדבר הכי פחות גרוע שאיתו צריך להגיע לאיזשהו פתרון אסטרטגי", וכי זו תהיה טעות לנסות להפיל את שלטון חמאס. הוא ציין שיחיא סינוואר פועל לתפוס הנהגה על העניין הפלסטיני ובמסגרת זאת פתח בלחימה במבצע שומר החומות. במאי 2022, בעקבות פיגוע הגרזנים באלעד, שבא בסמיכות ל״נאום הגרזנים״ של סינוואר, תמך זיו בחיסולו הממוקד, אך גם הזהיר שלא נדע אם הבא אחריו יהיה טוב יותר. ביולי 2023 הביע תמיכה בהפסקת התנדבות (סירוב להתנדב) של משרתי מילואים כחלק מהמחאה נגד הרפורמה המשפטית. בפברואר 2022, בעת הפלישה הרוסית לאוקראינה, טען זיו כי לנשיא וולודימיר זלנסקי יש אחריות בעניין וכי ״התנהלותו הייתה לא נכונה״, באשר לניסיונו לצרף את אוקראינה לנאט"ו ש״שמה את פוטין במבחן״, וכי על שני הצדדים להגיע לעבר הפסקת אש, ושעל אף שאין לו סימפתיה לנשיא פוטין, הוא מאמין שטענתו שנאט"ו אינה יכולה להתקרב לגבול רוסיה היא מוצדקת, כשם שישראל אינה רוצה את אויביה על גבולותיה. הוא ביקר את הטענה שישראל צריכה להצטרף לקואליציה נגד רוסיה כ״חוסר אחריות״. במהלך מלחמת חרבות ברזל, בסוף 2023, הביע עמדה שלא ניתן להשמיד לחלוטין את חמאס ויש לשקול סיום מוקדם של הלחימה ופנייה למאמץ בינלאומי ליצירת שלטון אחר ברצועה שיחליף את חמאס. באפריל 2024 הצהיר שפלישה ישראלית לרפיח ללא הכנה של אלטרנטיבה שלטונית עבור רצועת עזה רק תחזק את המשך שלטון החמאס ולא תביא לביטחון לישראל. עם תחילת המבצע ברפיח, אמר זיו כי "רפיח היא ספין שעוד יעלה לנו ביוקר", בטענה כי "אם היו פועלים ברפיח תוך כדי 'מטריית המלחמה', היה זה עניין אחר. כרגע החשיבות שולית". במתקפת הפתע על ישראל, שנערכה ב-7 באוקטובר 2023, חדרו המחבלים גם לקיבוץ נחל עוז, וערכו בו טבח. זיו הגיע לקיבוץ יחד עם נעם תיבון, ויחד עם כוח של יחידת מגלן, הצליחו לחלץ את תושבי הקיבוץ ובהם בנו של נעם, אמיר תיבון, ומשפחתו, ולטהר את הקיבוץ מהמחבלים. זיו הוא בעל תואר ראשון בכלכלה מאוניברסיטת בר-אילן ותואר שני במדע המדינה מאוניברסיטת חיפה. הוא בוגר המכללה לביטחון לאומי ובוגר קורס מנהלים מתקדם בבית הספר לעסקים של הארווארד. זיו נשוי לעידית ואב לשלושה. מתגורר בהר אדר. אביחי בקר, מלחמות ישראל, באתר הארץ, 24 באוקטובר 2001 ישראל זיו באתר חטיבת הצנחנים שי אספריל, ישראל בעלייה: המקפצה הקולומביאנית של ישראל זיו, באתר כלכליסט, 24 במרץ 2011 עתי"ם, תא"ל זיו: "עלינו להיות ערוכים למלחמה כוללת", באתר ynet, 30 במאי 2001 ברק רביד, ארה"ב וקולומביה נגד האלוף (מיל') ישראל זיו, באתר הארץ, 13 באפריל 2011 חדשות 10: האלוף ישראל זיו הוא זה שפיקד על אימון הכוחות הקולומביאנים לשחרור בטנקור, נענע 10, ‏ 3 ביולי 2008 אור הלר, חקירה בפרו: האם החברה בראשות האלוף ישראל זיו הפרה חוזה, אתר "ישראל דיפנס", 10 בפברואר 2013 בני טוקר, האלוף זיו: האחריות מחייבת השארתו של תמיר, באתר ערוץ 7, 10 במרץ 2010 אור הלר, פרו: האלוף זיו נקי משחיתות, אתר "ישראל דיפנס", ‏ 17 ביוני 2013 ראש אמ"צ לשעבר: "המערכת לא מחליפה שיקול דעת של אנשים", סופהשבוע, 22 בספטמבר 2013 אבי בר-אלי, חברת החשמל תייבא פחם, הירדנים ירכשו - והאלוף לשעבר יגזור קופון, באתר TheMarker‏, 4 בדצמבר 2013 עמוס הראל, 35 מחרטות בלילה אחד של "מאמץ מתמשך", באתר הארץ, 12 בינואר 2003 תא"ל ישראל זיו - מפקד צה"ל ברצועה, באתר הארץ, 17 ביולי 2001 גור מגידו, אלוף במקלטי המס: החברות של ישראל זיו באיי הבתולה, קפריסין וקולומביה - על הכוונת, באתר TheMarker‏, 21 ביוני 2018 יואב לימור, "באתי לעשות ציונות באפריקה - ופתאום אומרים לי שאני פושע", באתר ישראל היום, 7 במרץ 2019 עמנואל רוזן, צה"ל, מילכוד 87', מעריב, 9 בדצמבר 1988, המשך אורן פרסיקו, נחשף הסכם פשרה דרקוני בין העיתונאי יוסי מלמן וישראל זיו, באתר העין השביעית, 2 ביוני 2021 מכּתביו: ספטמבר כבר כאן, באתר nrg‏, 7 באוגוסט 2011 לבנון בסיני, באתר nrg‏, 21 באוגוסט 2011 מאזן אזורי חדש, באתר nrg‏, 4 בספטמבר 2011 הזדמנות להסדר: לשנות את המשחק, באתר nrg‏, 18 בספטמבר 2011 הישג חלקי לשני הצדדים, באתר nrg‏, 25 בספטמבר 2011 נערכים למלחמה שהייתה, באתר nrg‏, 16 באוקטובר 2011 בקרוב הכרעה, באתר nrg‏, 30 באוקטובר 2011 העם הפך למפקד העליון, באתר nrg‏, 6 בנובמבר 2011 המפתח לגרעין האיראני נמצא בידיים של רוסיה, באתר nrg‏, 25 בנובמבר 2011 שעת מבחן, באתר nrg‏, 25 בדצמבר 2011 הכרה בגולן: הישג אסטרטגי, באתר ישראל היום, 28 במרץ 2019 ריאיון עם ישראל זיו, על אזרחי, גלי צה"ל, 6 באוקטובר 2012 גל פרל פינקל, החלטות שמחכות לממשלה הבאה, או למלחמה הבאה, מה שיבוא קודם, באתר זמן ישראל, 6 בנובמבר 2020. מבצע צלצל, באתר "סיירת צנחנים" אלוף יורם יאיר, "אתי מלבנון" - סיפורה של חטיבת הצנחנים במלחמת לבנון, משרד הביטחון – ההוצאה לאור, 1990, עמ' 13–14 אביחי בקר, מלחמות ישראל, באתר הארץ, 24 באוקטובר 2001 גל פרל פינקל, אנשים אחים אנחנו, הבלוג על הכוונת, 27 בפברואר 2022 "אחריות ויוזמה" – סקירת הספר "פיקוד במלחמה" – סרן (מיל.) גל פרל, באתר צה"ל, 23 ביוני 2023 הפרק הראשון מתוך הספר בומרנג מאת עפר שלח ורביב דרוקר, הוצאת כתר, 2005. אלוף יורם יאיר, "אתי מלבנון" - סיפורה של חטיבת הצנחנים במלחמת לבנון, משרד הביטחון – ההוצאה לאור, 1990, עמוד 73. גל פרל, "ייחודו הבולט של צה"ל, שהמפקדים הם סוד כוחו": לקחים מ־1982 ו־2023, מערכות, ‏ 11 באפריל 2024. באיחור של 15 שנה, באתר nrg‏, 28 בפברואר 2002 אמיר אורן, מבצע שנולד לא בזעם רותח, אלא בשיקול קר, באתר הארץ, 10 במאי 2002. גל פרל פינקל, ‏למרות הטענות גנץ היה מפקד מצוין, אין בכך בכדי ללמד שיהיה פוליטיקאי טוב, באתר דבר העובדים בארץ ישראל, 6 במרץ 2019 אטילה שומפלבי, הרמטכ"ל: "החיילים והמפקד נכשלו בהגנה על מוצב מרגנית", באתר ynet, 28 באוקטובר 2001 עלי ואקד ופליקס פריש, 10 פלסטינים נהרגו בפעילות צה"ל ברצועה, באתר ynet, 7 בדצמבר 2002. פליקס פריש, מינויים: האלוף הראל - לפיקוד דרום; תא"ל זיו - למבצעים, באתר ynet, 3 בינואר 2003. אמיר בוחבוט ואורי גליקמן, "נגרוס כל מה שקשור לחמאס", באתר nrg‏, 25 בספטמבר 2005. זמן אמת עונה 3 | כיצד הוחמצה הזדמנות לחסל את צמרת החמאס? - פרק 9, סרטון בערוץ "כאן 11 - תאגיד השידור הישראלי", באתר יוטיוב (אורך: 49:49) איתן רבין, 'אזרחי האויב חשובים כמו חיילים', באתר nrg‏, 3 באפריל 2005 אפרת וייס, האלוף זיו מזהיר: "ננקה" את בית חנון, באתר ynet, 28 בספטמבר 2005 עפר שלח, בצבא של אשכנזי עושים, באתר nrg‏, 11 ביולי 2008. ליטל דוברוביצקי, ישראל זיו: "הרגשתי כמו חולה קורונה שמתרחקים ממנו", באתר כלכליסט, 7 במרץ 2020 Agricultural Development, South Sudan, TerraVerde Agriculture (באנגלית אמריקאית) ברק רביד, ארה"ב וקולומביה נגד האלוף (מיל') ישראל זיו, באתר הארץ, 13 באפריל 2011 שי אספריל, ישראל בעלייה: המקפצה הקולומביאנית של ישראל זיו, באתר כלכליסט, 24 במרץ 2011 חדשות 2, ‏"העזרה לנשיא דרום סודאן - מחווה אישית", באתר ‏מאקו‏, 8 בדצמבר 2016 ארה"ב הטילה סנקציות על אלוף במיל' ישראל זיו עקב מעורבותו במלחמה בדרום סודאן, באתר הארץ, 14 בדצמבר 2018. סוכנויות הידיעות, ‏"ניצל סבל בשביל רווחים": סנקציות אמריקאיות על האלוף במיל' ישראל זיו, באתר מעריב אונליין, 14 בדצמבר 2018 ליטל דוברוביצקי, העליון דחה את ערעור ישראל זיו - חשבונותיו בלאומי יישארו מוקפאים, באתר כלכליסט, 14 במאי 2019 news/status/1232714044999634945 ציוץ של כאן חדשות ברשת החברתית אקס (טוויטר), 26 בפברואר 2020 ארה"ב הסירה סנקציות מעל האלוף במיל' ישראל זיו שנחשד בסחר בנשק, באתר ynet, 27 בפברואר 2020 המתיחות הבטחונית נמשכת - האלוף ישראל זיו, ערן עציון ושלומי הלר בפאנל בטחוני, סרטון בערוץ "דמוקרטTV", באתר יוטיוב (אורך: 27:08) אטילה שומפלבי ואלכסנדרה לוקש, האלוף במיל' זיו: "חמאס הוא הכי פחות גרוע", באתר ynet, 30 במאי 2018 רבקי גולדפינגר, סיכול מול סיכון, באתר ערוץ 7, 12 במאי 2022 מואב ורדי, עשרות בכירים לשעבר במערכת הביטחון תומכים באי ההתייצבות, באתר כאן – תאגיד השידור הישראלי, 22 ביולי 2023 ראיון ברדיו 103fm 103FM, ‏ישראל זיו מסביר: הפצצה המתקתקת שלא מדברים עליה במלחמה בעזה, באתר מעריב אונליין, 11 בדצמבר 2023 פעולה ברפיח היא טעות? "חמאס מכין מארב אסטרטגי שיהווה אסון לישראל", באתר מעריב אונליין, 26 באפריל 2024 האלוף במיל' ישראל זיו: "רפיח היא ספין שעוד יעלה לנו ביוקר", באתר וואלה, 26 במאי 2024 אילן לוקאץ', ‏"אבא הגיע": האלופים שהתגייסו למלחמה משחזרים את שאירע, באתר ‏מאקו‏, 21 באוקטובר 2023 רנית נחום-הלוי, הר אדר - יישוב אטרקטיווי על הקו הירוק, באתר הארץ, 15 במאי 2009